КъБР-м и Iэтащхьэ КIуэкIуэ К. В. щыIащ Къэбэрдей-Балъкъэр Республикэм коронавирус узым зыщемыгъэубгъунымкIэ оперативнэ штабым и хъыбарегъащIэ центрым
КъБР-м и Iэтащхьэ КIуэкIуэ Казбек щыIащ республикэм и щIыналъэм коронавирус уз зэрыцIалэм зыщемыгъэубгъунымкIэ оперативнэ штабым и хъыбарегъащIэ центрым. IэщIагъэ зэмылIэужьыгъуэхэр яIэу мыбы щылажьэхэм Къэбэрдей-Балъкъэрым и цIыхухэм ящыщу телефонкIэ къэпсалъэхэм жэуапхэр ират. Къэпсалъэхэр дэIэпыкъуныгъэ щхьэхуэхэм щIолъэIу, узыр зэмыгъэуэлIэнымкIэ карантин лэжьыгъэм хиубыдэхэм щIоупщIэ, апхуэдэу мы уз зэрыцIалэр нэхъыбэу иджыпсту здэщыIэ къэралхэм къикIыжахэм ятеухуа хъыбархэр къат.
ЩIыналъэм и унафэщIым къыхигъэщхьэхукIащ Iуэхум и щытыкIэм иджыпсту псори ткIийуэ зэрыкIэлъыплъыр. Узым пэщIэтынымкIэ зи чэзу Iуэхухэр и зэманым зэфIагъэкIащ, къапщтэмэ, къалэ сымаджэщым уз зэрыцIалэхэмкIэ и къудамэмрэ етIуанэ къалэ сымаджэщымрэ мы узыфэр зэуалIэхэр щIагъэгъуэлъхьэну хьэзырщ.
КъБР-м и Iэтащхьэм апхуэдэу жиIащ коронавирусым земыгъэубгъунымкIэ оперативнэ штаб гъатхэпэм и 12-м къызэрызэрагъэпэщар, Iуэхум и пэжыпIэр къыщыгъэлъэгъуа хъыбархэр зыхуэхьэсынымкIэ хъыбарегъащIэ центр къызэрызэIуахар.
«Иджыпсту мыхьэнэ хэха иIэщ бзыщI лъэпкъ хэмылъу информацэ тэмэмыр ирикъуу зыхуэфащэ органхэм яIэрыгъэхьэным, — жиIащ КIуэкIуэ Казбек. — Властым и органхэм коронавирусым республикэм зыщемыгъэубгъунымкIэ зыхуэфащэ Iуэху псори зэфIагъэкI. Мы узыфэмкIэ яцIэлахэм, сымаджэ хъуахэм ядэIэпыкъуным хуэунэтIауэ медицинэ IуэхущIапIэхэм я лэжьыгъэр къызэрагъэпэщ Узыншагъэр хъумэнымкIэ министерствэм, Роспотребнадзорым. Нобэм ирихьэлIэу Iуэхум и щытыкIэр: ди жагъуэ зэрыхъущи, мы узыфэр зыпкърытхэм цIыхуитI къахэхъуащ, цIыху 27-рэ стационархэм щIагъэгъуэлъхьащ дохутырхэр якIэлъыплъын папщIэ, апхуэдэу карантиным и хабзэхэм тету я унэхэм щыIэ цIыху 689-м якIэлъоплъ. Сэ Iэ щIэздзащ цIыху куэд зыхэт Iуэхухэр гъэмэщIэнымкIэ адэкIи зэфIэгъэкIын хуей лэжьыгъэхэм ятеухуа указым, ар КъБР-м и Iэтащхьэм и официальнэ сайтым, цIыхубэ хъыбарегъащIэ IуэхущIапIэхэм къытрадзащ. Къэбэрдей-Балъкъэрым щыпсэу нэхъыжьхэм захуэзгъэзэну сыхуейщ: фи унагъуэхэм фахэсу унэм фIыщIэс, цIыху куэд щызэхыхьэ щIыпIэхэм Iэмал зэриIэкIэ защывдзей. Фэ фыдэхуэхауэ, фащыгъупщэжауэ къыфщымыхъун папщIэ республикэм и унафэщIхэмрэ волонтёрхэмрэ Iэмал зэриIэкIэ зыкъыфщIагъэкъуэнущ. Апхуэдэу республикэм ис псори нэхъ зыхуэсакъыжыну къыхузоджэ. Иджыпсту зэхыхьэшхуэхэр къызэрызэвмыгъэпэщыным фыхущIэкъу, унэм нэхъыбэрэ фис. Ар сэбэп хъунущ вирусым земыгъэубгъунымкIэ».
КIуэкIуэ К. В. хэхауэ фIыщIэ яхуищIащ медицинэ IуэхущIапIэхэм, Роспотребнадзорым я лэжьакIуэхэу, къэрал кIуэцI IуэхухэмкIэ органхэм къулыкъу щызыщIэхэу коронавирусым земыгъэубгъунымкIэ япэ сатырхэм хэтхэм икIи республикэм щыпсэухэм я шынагъуэншагъэр къызэзыгъэпэщхэм. Урысей Федерацэм и цIыхухэм защыхуигъэзам, къэралым и Президентым къигъэува къалэнхэм я гугъу щищIым, КъБР-м и Iэтащхьэм къыхигъэщхьэхукIащ, иджыпсту екIуэкI Iуэхухэм ехьэлIауэ къапщтэмэ, цIыхухэм защIэгъэкъуэнымкIэ абыхэм къыпхуэмылъытэным хуэдиз мыхьэнэ зэраIэр.
«Коронавирусым земыгъэубгъуным хуэунэтIауэ иджыпсту зэфIагъэкIхэр Iуэхум и япэ Iыхьэу аращ. ЕтIуанэращи — Президентым нэгъэсауэ къыгуроIуэ коронавирусым зэрызиубгъум къыхэкIыу экономикэр зэрехуэхынур икIи абы иубзыхуащ цIыхухэр, псэуныгъэм пыщIауэ къэралым щыIэ IуэхущIапIэхэр дэIыгъынымкIэ зэфIэгъэкIыпхъэхэр. Дэ нобэ зыхуэфащэ IэнатIэхэм я пщэ итлъхьащ УФ-м и Президентым къигъэува къалэнхэр икIэщIыпIэкIэ зэфIэгъэкIынымкIэ сэбэп хъуну хабзэ мардэхэр ягъэхьэзырыну», — жиIащ КIуэкIуэ Казбек.
КъБР-м и Iэтащхьэмрэ
Правительствэмрэ я пресс-IуэхущIапIэ.
